迎神詞
作者：黄應龍
朝代：宋

paragraphs: 真人福地金庭宮，身佩含景蒼精龍。
坐朝五岳位顯崇，威儀衛從行虛空。
杳眇濁世塵溟濛，神符道契浮丘公。
英爽瑩澈表裏融，倏忽飛馭凌剛風。
鳳凰承翼聲雝雝，胎仙舞導游方蓬。
帝閔赤子顛厓中，旱乾水溢{疒眾}誰恫。
分司百靈前豐窿，瓊臺琳宇環奇峰，時駕玉輅滄溟東。
邇來烈日勢藴隆，稻田若枯病我農。
字民所覬惟年豐，九關虎守呼莫從。
高真慈念亟感通，天瓢一灑神馬騣。
嘉惠千里成天工，靈貺億載垂無窮。